**Matti Juhani Knuuti** (s. 1960) on suomalainen lääkäri ja tutkija. Hän toimii Turun yliopiston, Åbo Akademin ja Tyksin yhteisen valtakunnallisen PET-keskuksen johtajana ja professorina. Hän toimii samalla ylilääkärinä Tyksin kliinisen fysiologian, isotooppi- ja PET-tutkimusten yksikössä. Hän on myös Leidenin yliopiston (Leiden University Medical Center) kardiologian klinikan vieraileva professori kaudella 2019–2025. 

Vuonna 2011 hänelle myönnettiin Suomen Leijonan ritarikunnan 1. luokan ritarimerkki ja vuonna 2024 Suomen Leijonan Komentajamerkki. Suomalainen Tiedeakatemia kutsui Knuutin jäsenekseen vuonna 2020.

Tutkimustoiminta
----------------

Knuuti on tutkinut erityisesti sydänlihaksen verenkiertoa ja aineenvaihduntaa kohdistuen sepelvaltimotautiin ja sydämen vajaatoimintaan. Tutkimuskohteena on ollut kajoamaton kuvantaminen, erityisesti positroniemissiotomografia (PET), tietokonetomografia (TT) ultraääni ja myös magneettikuvantaminen ja isotooppikuvantaminen. Hän on johtanut vuosina 2008–2019 Suomen akatemian rahoittamaa verenkierto- ja aineenvaihduntasairauksien tutkimuksen huippuyksikköä, johon osallistui Turun yliopiston ohella tutkijoita Itä-Suomen yliopistosta.

Vuoden 2022 loppuun mennessä Knuuti on Web of Science -tietokannan mukaan julkaissut yli 1000 tieteellistä artikkelia, joihin on viitattu noin 134 000 kertaa, ja hänen h-indeksinsä on 117. Eniten julkaisuja hänellä on lehdissä European Heart Journal, Diabetologia, Circulation, European Heart Journal - Cardiocascular Imaging, Journal of Nuclear Cardiology, European Journal of Nuclear Medicine and Molecular Imaging ja Journal of American College of Cardiology.

Vuosina 2017, 2018, 2020 ja 2021 Knuuti nousi arvostetulle viitatuimpien tutkijoiden Highly Cited Researchers -listalle kliinisen lääketieteen aihepiiristä. Maailmanlaajuisesti tällä listalla on kaikki aihealueet mukaan luettuna runsaat 3 300 tutkijaa, joista runsas 20 työskentelee Suomessa. Knuuti on saanut runsaasti viittauksia muun muassa sydänsairauksiin liittyvien eurooppalaisten Käypä hoito -suositusten laatimiseen osallistumisen kautta (esimerkiksi ).

Knuuti on pitänyt satoja luentoja kansainvälisissä kongresseissa ja kokouksissa ja ollut vastaväittäjänä kahdeksassa väitöstilaisuudessa Suomessa ja ulkomailla. Hän on ohjannut 29 tohtorin väitöskirjaa.

Tieteen yleistajuistaja
-----------------------

Hän pitää lääketiedettä yleistajuistavaa Antidootti-verkkosivustoa, josta löytyy lukuisia blogikirjoituksia sekä myös blogia Uusi Suomi Puheenvuoro -palstalla. Lisäksi hän kirjoittaa säännöllisesti myös muihin julkaisuihin, kuten esimerkiksi Professoriliiton Professoriblogiin.

Vuonna 2016 Lääkäriseura Duodecim myönsi Knuutille Tiedottajapalkinnon ansiokkaasta lääketieteen yleistajuistamisesta Turun Sanomille laatimiensa terveysblogien vuoksi. Myös Terveystoimittajat ry on palkinnut Knuutin Hyvän tiedon omena -tunnustuksella (2020) hänen ansiokkaasta blogistaan, ja Knuutia luonnehditaan "rohkeasti mielipiteitään esille tuovaksi tieteellisen tutkimuksen puolustajaksi". Vuonna 2020 Skepsis ry myönsi Knuutille Sokrates-palkinnon "ansiokkaasta tiedeviestinnästään ja rohkeudestaan esiintyä julkisuudessa omalla persoonallaan". Professoriliitto nimesi hänet Vuoden professoriksi 2021. Samana vuonna 2021 hän sai myös Tiedonjulkistamisen valtionpalkinnon "väsymättömästä työstä terveysvalistajana". Vuonna 2023 Suomalainen Tiedeakatemia myönsi Knuutile Pro Scientia -palkinnon. Palkinto myönnetään tieteen puolestapuhujalle, henkilölle tai muulle taholle, joka on puheillaan, kirjoituksillaan tai muulla toiminnallaan merkittävästi edistänyt tieteen asemaa yhteiskunnassa. 

Knuutilta ilmestyi vuonna 2020 kirja *Kauppatavarana terveys*, jossa hän opastaa ymmärtämään ja tulkitsemaan julkisuudessa esiintyviä usein varsin ristiriitaisia terveysväittämiä.

Toiminta tieteellisissä lehdissä ja yhdistyksissä
-------------------------------------------------

Knuuti toimii Senior Associate Editorina tieteellisessä lehdessä European Heart Journal – Cardiovascular Imaging. Lisäksi Knuuti on ollut toimituskunnan jäsenenä seuraavissa tieteellisissä lehdissä: Journal of Nuclear Cardiology, European Journal of Nuclear Medicine and Molecular Imaging, Current Medical Imaging Reviews, Current Radiopharmaceuticals, JACC, JACC Cardiovascular Imaging, Circulation Cardiovascular Imaging, ISRN Molecular Imaging, European Journal of NMMI Research.

Knuuti on aktiivinen jäsen useissa kotimaisissa (Suomen Kardiologinen Seura, Lääketieteellinen radioisotooppiyhdistys, Kliinisen fysiologian yhdistys) ja kansainvälisissä yhdistyksessä, kuten European Society of Cardiology ja European Association of Nuclear Medicine. Knuuti on Euroopan Kardiologisen Seuran Fellow (FESC).

Hän on ollut Euroopan sydänyhdistyksen Käypä hoito -komiteassa 2011–2014 ja 2016–2019 (European Society of Cardiology, Guidelines Committee) ja on kirjoittajana yli kymmenessä Käypä hoito -ohjeessa.

Palkinnot tieteellisistä ansioista
----------------------------------

Hänet on palkittu työstään Scandinavian Society of Clinical Physiology and Nuclear Medicinen myöntämällä Big Scientific Prize -palkinnolla. Vuonna 2005 hänet kutsuttiin pitämään Marie Curie -luento radiolääketieteen vuosittaisessa kongressissa. Hänelle on myönnetty seuraavat palkinnot: Sauli Viikari –medal (2010), Distinguished Recognition medal, Faculty of Medicine, University of Turku (2010), Torgny Sjöstrand lecturer, by Swedish Society for Clinical Physiology (2018), WARMTH, Lifetime Achievement Award (2018), Arto Uusitalo Award (2018) ja sekä Sydäntutkimussäätiö myönsi Sydäntutkimuksen suurpalkinnon sydänsairauksiin kohdistuneen tutkimuksen perusteella.

Kirjat
------

* *Kauppatavarana terveys* Minerva 2020 ISBN 978-952-375-067-8

Lähteet
-------

1. ↑  JulkiTerhikki Sosiaali- ja terveysalan lupa- ja valvontavirasto Valvira. Viitattu 14.6.2021.
2. 1 2 3  Arkistoitu kopioLääkäriseura Duodecim palkitsi Turun Sanomien terveysbloggarin *Turun Sanomat, ts.fi*.  18.11.2016.  Arkistoitu 16.11.2017. Viitattu 16.11.2017.
3. ↑  Juhani Knuuti, MD, PhD (pdf) (lyhyt cv)  2010. Japan Science and Tecnology Agency, jst.go.jp. Viitattu 16.11.2017.
4. 1 2 3  Vuoden professori 2021 – professori Juhani Knuuti  14.1.2021. Professoriliitto ry. Viitattu 14.6.2021.
5. ↑  Arkistoitu kopioKliininen fysiologia ja isotooppilääketiede - Yhteystiedot *Turun yliopisto, utu.fi*.  Arkistoitu 16.11.2017. Viitattu 16.11.2017.
6. ↑  Tutkimuksen huippuyksiköt: 2014–2019 Tieteen huipulla (pdf) (esite) *Suomen Akatemia, aka.fi*. Viitattu 16.11.2017.
7. ↑  Centre of Excellence in Cardiovascular and Metabolic Disease (englanniksi)
8. ↑  Juhani Knuuti *Publons*. Viitattu 21.12.2021. (englanniksi)
9. ↑  Web of Science *www.webofscience.com*. Viitattu 20.12.2022.
10. ↑  2017 Highly Cited Researchers (2017 Viitatuimmat tieteilijät. Kirjoittamalla kohtaan "Search name and affiliation" maanimi "Finland" voi hakea kotiorganisaatioltaan Suomessa toimivat tieteilijät) Clarivate Analytics, clarivate.com. Viitattu 16.11.2017. (englanniksi)
11. ↑  Christopher King: The World’s Most Influential Scientific Minds (Listaus perustuu Web of Sciencen viitetietokantaan ja mukana on noin 3 300 eniten edellisen 11 vuoden aikana viitatuinta tieteilijää maailmanlaajuisesti. Julkaisutietokannan kattavuudesta johtuen haku korostaa vahvasti englanninkielisiä julkaisuja.)  14.11.2017. Clarivate Analytics, clarivate.com. Viitattu 16.11.2017. (englanniksi)
12. ↑  Juhani Knuuti, William Wijns, Antti Saraste, Davide Capodanno, Emanuele Barbato, Christian Funck-Brentano, Eva Prescott, Robert F. Storey, Christi Deaton, Thomas Cuisset, Stefan Agewall, Kenneth Dickstein, Thor Edvardsen, Javier Escaned, Bernard J. Gersh, Pavel Svitil, Martine Gilard, David Hasdai, Robert Hatala, Felix Mahfoud, Josep Masip, Claudio Muneretto, Marco Valgimigli, Stephan Achenbach, Jeroen J. Bax, ESC Scientific Document Group: 2019 ESC Guidelines for the diagnosis and management of chronic coronary syndromes.  *European Heart Journal*, 14.1.2020, 41. vsk, nro 3, s. 407–477. PubMed:31504439. doi:10.1093/eurheartj/ehz425. ISSN 1522-9645. Artikkelin verkkoversio.
13. ↑  Macmurray, John J. M. et al: ESC Guidelines for the diagnosis and treatment of acute and chronic heart failure 2012 *European Journal of Heart Failure, 14 (8): 803–869*.  Aug. 2012. wiley.com. Viitattu 16.11.2017. (englanniksi)
14. ↑  Juhani Knuuti: Tekijä: Juhani Knuuti *Uusi Suomi Puheenvuoro*. Viitattu 20.12.2022.
15. ↑  Professoriblogi - Suomalaiset luottavat tieteeseen, mutta eivät kaikki *Professoriblogi*.  Arkistoitu 20.12.2022. Viitattu 20.12.2022.
16. ↑  Hyvän tiedon omena Juhani Knuutille  9.1.2020. Lääkärilehti, laakarilehti.fi. Viitattu 9.1.2020.
17. ↑  Sokrates-palkinto 2020 Skepsis ry. Viitattu 14.6.2021.
18. ↑  Juhani Knuuti valittiin Vuoden professoriksi *Lääkärilehti, laakarilehti.fi*.  14.1.2021. Viitattu 14.1.2021.
19. ↑  Tiedonjulkistamisen valtionpalkinnot vuodelle 2021 jaettiin – Nuorten näkökulma esillä monen palkitun työssä  16.9.2021. Opetus- ja kulttuuriministeriö. Viitattu 21.12.2021.
20. ↑  Merkittävä tunnustus professori Juhani Knuutille *Turun Sanomat, ts.fi*.  26.10.2005. Viitattu 9.1.2020. [vanhentunut linkki]
21. ↑  Sydäntutkimuksen Suurpalkinto professori Juhani Knuutille  17.11.2021. Sydäntutkimussäätiö. Viitattu 21.12.2021.

Aiheesta muualla
----------------

* Google Scholar: J. Knuuti (englanniksi) (scholar.google.com)
* Juhani Knuutin Terveys ja tiede -blogit Turun Sanomien sivustolla (myös )
* Juhani M. Knuuti. Turku University Hospital, Turku PET Centre (englanniksi) (researchgate.net)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki

 |
|  |
| Tieteilijät | 
* ORCID
* Scopus

 |
|  |
| Muut | 
* IdRef

 |

 |